Deon Groot, alias Deon Laubscher, gebore in Omaruru, Namibië, is ŉ Suid-Afrikaanse sanger en liedjieskrywer. Hy is veral bekend vir sy Afrikaanse liedjies wat in 2016 deur die platemaatskappy Sony Musiek uitgereik is. Gee my oor, Bietjie, Lepellê, As ek net jou man kon wees en Is die koeël deur die kerk was onder andere landswye treffers. Verdere treffers met die Universal Musiekgroep in 2019 was met liedjies soos “Wyn", "Hemelpoorte, "Ek Sweer” en “Prikkel”. In 1994 het sy ouers na Alexanderbaai, Noord-Kaap, verhuis waar Deon ook gematrikuleer het. Na sy studies in Kaapstad by die Kaapse Technikon, het Deon as 'n diamanthanteerder gewerk op die Alexkor Diamantmyn en later na Pretoria verhuis vir ŉ beter werksgeleentheid waar hy onder meer vir die Protea Coin Sekerheidsgroep, Denel Land Systems, DHL en Imperial Logistics as risikobestuurder gewerk het.   In 2007 het Deon se musiekloopbaan begin toe hy ŉ karaokekompetisie gewen het in Centurion, Gauteng, waar hy steeds tot hede woon. Sedertdien het hy aan talle geleenthede deelgeneem om homself as kunstenaar te vestig in die musiekbedryf.